Max yiontok Pilato tuꞌ Jesús,
max toj yakꞌon makꞌlayok.
Max lajwi tuꞌ,
max paltxꞌonen seyay eb soldado tuꞌ jun qꞌuix,
cax max yaon ajtok eb yin is jolom is coronaok,
axa yaon oc eb jun moradotak pichilej yin tuꞌ.
Lajwi tuꞌ,
max apni oc eb is cꞌatan,
cax max cꞌoli tzꞌakon yalon eb axca tiꞌ bay:
—Tzalojan ach Reyal eb israel,
ẍi eb bay.
Lajwi tuꞌ,
max tzakꞌontok eb sat.
Lajwi tu xin,
max el pax ul Pilato tiꞌ is despacho bay ayicꞌ eb aj Judea tuꞌ,
max yalon pax eltek nan xol eb axca tiꞌ:
Ilabi,
ti chi wiiltek e yilaꞌ,
cax che yojtaknen elok tol cꞌam jabok is mul chi wilaꞌ,
ẍi bay eb.
Catatu bian,
max eltek Jesús tiꞌ despacho tuꞌ.
Ayajtok jun qꞌuix tuꞌ is coronaok yuj eb.
Ayoc an moradotak pichilej tuꞌ yuj.
Axa yalon eltek Pilato nan xol eb axca tiꞌ:
—Tix nak winak tiꞌ,
ẍi bay eb.
Axa yet max yilon eb yajawil eb sacerdote,
yetokcꞌal eb taynemal templo tol chi elol tiꞌ despacho tuꞌ,
axa yaj bulnaj eb yalon yin ipejal axca tiꞌ:
—¡Curusnelayokabi!
ẍixacꞌal eb.
Axa yalon Pilato tuꞌ bay eb axca tiꞌ:
—Iektok ayex tiꞌ,
cax che curusnen tuꞌ e txꞌoklil;
axa ayin tiꞌ xin,
cꞌam wal jabok is mul chi wilaꞌ,
ẍi bay eb.
Palta max yalon pax eb bay axca tiꞌ:
—Ayon tiꞌ ay co ley,
cax atacꞌalaꞌ yalon co ley tuꞌ,
tol moj chi cami,
yujtol max yaloc ba Cꞌajolok Dios,
ẍi eb bay.
A yet max yaben Pilato axca tuꞌ,
caw wal max xiwajok.
Yuj tuꞌ,
max paxoc yul is despacho tuꞌ junelxa,
cax max kꞌanlen el bay Jesús axca tiꞌ:
—¿Baytal taꞌ titnak ach xin?
ẍi bay.
Palta maj takꞌwok Jesús bay.
Yuj tuꞌ xan max yal bay axca tiꞌ:
—¿Tzet yuj xan cꞌam chach takꞌwi ayin?
¿Tom man ojtakok tol ay wikbej ach in curusneni,
cax ay cꞌapax wikbej ach in bekon elok?
ẍi bay.
Xan max yal Jesús bay axca tiꞌ:
—Yujtol a Dios akꞌnej ekbej tiꞌ,
ta cꞌamak,
tamwal ay jabok alon et win.
Yuj tu xan,
a jun max in aon oc yul a kꞌab,
ecꞌban mul entak,
ẍi Jesús bay.
Xewcꞌal yaben Pilato axca tu xin,
axa naon tuꞌ tzetbil chi yut bekon el Jesús;
palta axa eb aj Judea tuꞌ,
max aj pax bulnaj eb yalon yin ipejal axca tiꞌ:
—Ta cha bekilok,
ajcꞌul ach yin cham yajaw bay Roma chi yal tuꞌ.
A jun tiꞌ max yaloc ba reyal,
palta tzancꞌal mac chi alon axca tuꞌ,
ajcꞌul oc yin cham yajaw bay Roma tuꞌ,
ẍi eb bay.
Lajwi yaben Pilato axca tuꞌ,
axa yakꞌon yilay eltek Jesús bay ayicꞌ tuꞌ;
lajwi tuꞌ,
axa yay chotan bay chi beycꞌulnelay mul eb anima tuꞌ.
A jun lugar tuꞌ,
Gabata bi yin hebreo,
chi yal elapnok,
latzꞌbil ay chꞌen.
A yet max ay chotan tuꞌ,
toxa chi chumay cꞌu.
Tꞌinanxa yoc kꞌin Pascua,
cax max yalon eltek nan xol eb aj Judea tuꞌ axca tiꞌ:
—Ilabi,
tix e reyal tiꞌ,
ẍi eltek bay eb.
Palta max aj pax yaw eb yin ipejal junelxa axca tiꞌ:
—¡Camokabi!
¡Curusnelayokabi!
ẍixacꞌal eb.
—¿Tom ok in curusnej e reyal tiꞌ chi yal tuꞌ?
ẍi bay eb.
Cax max takꞌwitok eb yajawil eb sacerdote axca tiꞌ:
—Ayon tiꞌ,
asan cham yajaw bay Roma ayoc co yajawilok,
cax cꞌam junokxa,
ẍi eb.
Tay bian,
max alayxacꞌal oc Jesús yul kꞌab eb,
yuj toj curusnen eb.
Yuj tu xin,
xan max ilaytok yuj eb soldado.